Christine Antorini (S), 2008-05-08:
Jeg må sige, at jeg ikke havde forestillet mig, at vi skulle komme i en situation, hvor diskussionen om genindførelse af gruppeeksamen skulle ende med, at Venstre, De Konservative og Dansk Folkeparti beslutter sig for, at det ikke må komme tilbage til udvalget.
Vi har haft et langt forløb med diskussionen om gruppeeksamen, og jeg vil gerne minde om, at når vi står i en situation, hvor alle skal tage stilling til det, er det, fordi regeringen selv har sået tvivl om, om der er et flertal for regeringens forslag om at fjerne gruppeeksamen.
Jeg vil gerne minde om, at da vi sidst skulle stemme om forslaget vedrørende gruppeeksamen, stemte fru Birgitte Josefsen fra Venstre for at genindføre gruppeeksamen.
Jeg vil gerne minde om, at siden vi sidst stemte om det, er der kommet et parti, Ny Alliance.
I Ny Alliance støtter alle genindførelse af gruppeeksamen.
Vedrørende det forslag, vi diskuterer i dag, vil jeg også gerne minde om, at samtlige partier i oppositionen er enige om, at gruppeeksamen skal genindføres, herunder daværende ordfører for Ny Alliance, fru Malou Aamund, som stod her på talerstolen og argumenterede for vigtigheden af valgfrihed vedrørende eksamensformer.
Det er grunden til, at vi ønsker en debat her, og at vi ønsker, at alle tager stilling til det, for det er regeringen selv, der har sået tvivl om, om den har et flertal bag sig vedrørende gruppeeksamen eller ej.
Hvis folketingsmedlemmer ønsker præciseringer, er det helt almindelig parlamentarisk praksis, at det så kan komme tilbage til udvalget, så vi kan få en drøftelse, der kan komme en tillægsbetænkning, og så tager vi afstemningen.
Den mulighed vil regeringen ikke give lov til.
Helt i forlængelse af den arrogance, som regeringen udviser for det her forslag, må jeg sige, at jeg er dybt forundret over - når vi har den her vigtige debat, og når vi ved, at det er lige på vippen til, at det rent faktisk kunne blive genindført - at Det Konservative Folkeparti så ikke engang gider at komme op og redegøre for Det Konservative Folkepartis synspunkt, når vi har debatten.
Jeg håber, Det Konservative Folkeparti så vil gøre det nu, hvor vi har den anden runde, og jeg håber så også, at Det Konservative Folkeparti vil redegøre for, hvad Det Konservative Folkeparti egentlig mener om de mange, mange henvendelser, vi får fra erhvervslivets interesseorganisationer, fra hele universitetssektoren og fra alle de mange virksomheder og institutioner, som har efterlyst, om der dog ikke kunne være valgfrihed også på eksamensformer, fordi det betyder noget for de kompetencer, de unge mennesker kommer ud med.
Jeg ser meget frem til den debat, der er her i anden runde, ikke mindst hvad Venstre, De Konservative og Dansk Folkeparti vil sige.
Skal det her tages som udtryk for, at når der er sager, hvor regeringen er i en situation, hvor de selv har skabt tvivl om flertallet, så fikser de den sag med en procedureafstemning, og så gælder det bare om at få den ud af klappen, så man ikke skal diskutere det mere?
Jeg håber virkelig ikke, at det her danner præcedens for, hvordan vi skal samarbejde på uddannelsesområdet fremover.
Jeg vil også vedrørende hele diskussionen om gruppeeksamen minde om, at når det bliver så stor en sag, er det, fordi det jo er et af de områder, der er reguleret via bekendtgørelser, og det betyder, at undervisningsministeren og videnskabsministeren helt alene, uden at der har været en drøftelse i salen, har besluttet at ændre eksamensformerne.
Sådan, uden nogen som helst politisk-parlamentarisk drøftelse!
Det er jo også grunden til, at vi ønsker at få beslutningsforslaget bragt op her i salen og oven i købet sådan, at vi kan se, at hvis politikerne, som har ytret sig i den her sag - også langt ind i Venstres rækker - stemte efter det, de har sagt, hvad de har lovet op til valgkampen, og hvad flere har sagt også efter valgkampen, så ville vi kunne genindføre gruppeeksamen.
Jeg glæder mig meget til at høre, hvad de øvrige ordførere vil sige.